b'\n_START_ARTICLE_\nKaravansarajus\n_START_PARAGRAPH_\nKaravansarajus (pers. \xd9\x83\xd8\xa7\xd8\xb1\xd9\x88\xd8\xa7\xd9\x86\xd8\xb3\xd8\xb1\xd8\xa7\xc2\xa0= k\xc4\x81rv\xc4\x81nsar\xc4\x81\xc2\xa0\xe2\x80\x93 \xe2\x80\x9ekaravan\xc5\xb3 r\xc5\xabmai\xe2\x80\x9c) arba chanas (pers. \xd8\xae\xd8\xa7\xd9\x86\xc2\xa0= khan)\xc2\xa0\xe2\x80\x93 daugiausia Viduriniuosiuose Rytuose, \xc5\xa0iaur\xc4\x97s Afrikoje ir Vidurin\xc4\x97je Azijoje paplit\xc4\x99 statiniai, kurie buvo skirti priimti nakvynei karavanus ir pavienius keliautojus. Jie statyti prie daugelio svarbi\xc5\xb3 prekybini\xc5\xb3 keli\xc5\xb3, ypa\xc4\x8d prie \xc5\xa1ilko kelio, buvo randami tiek dideliuose miestuose, tiek atokiose vietov\xc4\x97se. Pasak Herodoto, jau Persijos imperijos laikais prie Karali\xc5\xb3 kelio i\xc5\xa1 Sard\xc5\xb3 \xc4\xaf S\xc5\xabz\xc4\x85 buv\xc4\x99s \xc4\xafrengtas tankus karavansaraj\xc5\xb3 tinklas._NEWLINE_\xc4\xaeprastas karavansarajus yra kvadrato ar sta\xc4\x8diakampio formos, turi vienus pla\xc4\x8dius vartus. Centre yra atviras vidinis kiemas, o aplink, statinio ni\xc5\xa1ose \xc4\xafrengtos patalpos gyvuli\xc5\xb3 laikymui, \xc5\xbemoni\xc5\xb3 apnakvindinimui ir aptarnavimui. Karavansarajuose b\xc5\xabdavo vandens, maisto atsarg\xc5\xb3, vykdavo prekyba. Kai kuriuose b\xc5\xabdavo \xc4\xafrengtos ir pirtys. Dabar daugelis i\xc5\xa1likusi\xc5\xb3 karavansaraj\xc5\xb3 paskelbti architekt\xc5\xabros paminklais, kartais juose \xc4\xafrengiami vie\xc5\xa1bu\xc4\x8diai.'